Rooigety-kommer by Knysna - Maroela Media
Rooigety-kommer by Knysna
Die Tuinroete Nasionale Park het Dinsdag gesê die rooibruin water by die Knysna-riviermond sal deur verskeie watermonsters ontleed word.
"Rooibruin strome is oor die naweek waargeneem by die riviermond by Leisure-eiland, Lake Pleasant in Sedgefield, Lake Brenton en by die Knysna Koppe," het Nandi Mgwadlamba, 'n woordvoerder van die park, in 'n verklaring gesê.
Sy het gesê prof. Brian Allanson, 'n afgetrede mariene- en waterwetenskaplike, glo die verandering van die water se kleur kan veroorsaak word deur die soutgehalte wat afgeneem het, of deur 'n rooigety. Die onlangse warm weer kan ook die moontlike rooigety veroorsaak het.
Rooigety is die algemene naam vir 'n alge met groot konsentrasies van rooi- of bruinkleurige mikro-organismes. Hierdie mikro-organismes kan deur filtreervreters soos mossels en oesters ingeneem word wat dié seekos giftig vir die mens maak.